बानसूर में ईसीएचएस अस्पताल खोलने से पूर्व सैनिकों में रोष
कस्बेके डाक बंगले में बुधवार को गौरव सैनिक कल्याण समिति से जुड़े पूर्व सैनिकाें की बैठक हुई जिसमें हाल ही केन्द्रीय मंत्री क्षेत्रयी सांसद कर्नल राज्यवर्धन सिंह राठौड़ के प्रयासों से खुलने वाले ईसीएचएस अस्पताल का बानसूर में खोले जाने का विरोध जताया। बैठक में जयपुर से आए जिला सैनिक कल्याण अधिकारी कर्नल एम.के.मैयर को पूरी स्थिति से अवगत कराते हुए बानसूर की जगह ईसीएचएस अस्पताल कोटपूतली में खोलने की मांग की।
सैनिक कल्याण समिति के अध्यक्ष हनुमान सिंह राठौड़, सूबेदार महावीर रावत, हरनारायण सिंह, रामरतन गुर्जर, रघुवीर सिंह, भागीरथमल, नरेश कुमार, बोदनराम, रतनसिंह, साेहन सिंह, राजेंद्रसिंह, मंगेश सिंह सहित अनेक पूर्व सैनिकों ने कर्नल मैयर को बताया कि जयपुर ग्रामीण क्षेत्र में 7 हजार 300 पूर्व सैनिक है। पिछले दिनों जिला सैनिक कल्याण बोर्ड जयपुर ने कोटपूतली तहसील में पूर्व सैनिकों वीरांगनाओं की संख्या को देखते हुए 20 नवंबर 2015 को आर्मी मुख्यालय को कोटपूतली में ईसीएचएस अस्पताल खोलने की अनुशंसा की थी।
जिला सैनिक कल्याण बोर्ड ने बताया था कि जयपुर से कोटपूतली की दूरी 125 किमी है। पूर्व सैनिकों की उम्र अधिक होने से उन्हें इलाज कराने में भारी परेशानी का सामना करना पड़ता है। ऐसे में कोटपूतली में ईसीएचएस अस्पताल खाेला जाना बहुत जरूरी है। साथ ही अलवर जिला मुख्यालय बहरोड में पहले से ही ईसीएचएस मिलिट्री अस्पताल संचालित है। अलवर से बानसूर मात्र 50 किमी दूरी पर है। ऐसे में हाल ही केन्द्रीय मंत्री कर्नल राठौड़ द्वारा बानसूर में ईसीएचएस अस्पताल खुलवाया जाना कतई पूर्व सैनिकों के लिए न्यायसंगत नहीं है। पूर्व सैनिकों ने जयपुर से आए कर्नल मैयर को पूरी स्थिति से अवगत कराते हुए क्षेत्र के पूर्व सैनिकों वीरांगनाओं के साथ न्याय कराने की मांग की। कर्नल मैयर ने उच्चाधिकारियों तक बात पहुंचाने का आश्वासन दिया।
hin_Deva hin_Deva hin_Deva hin_Deva